PREŠOV. Prešovská radnica pripravila nový text všeobecne záväzného nariadenia (VZN) mesta o výške príspevkov na čiastočnú úhradu výdavkov v školách a školských zariadeniach, v ktorom je zakomponovaná aj zmena týkajúca sa kategorizácie finančných pásiem pre diétne stravovanie.
Mesto tak reagovalo na legislatívnu zmenu, ktorú ministerstvo školstva zverejnilo s účinnosťou od 1. februára a týka sa finančných pásiem pre diétny systém stravovania v školách. Návrh na doplnenie VZN o diétnom stravovaní už odobrili členovia mestskej rady. Prešovskí poslanci budú o ňom rokovať na júlovej schôdzi. O diétne stravovanie prejavilo predbežný záujem 22 žiakov mestských základných škôl.
Prednosta mestského úradu Jozef Višňovský uviedol, že poplatky za stravu zo strany rodičov sú v Prešove v porovnaní s ostatnými krajskými mestami jedny z najnižších. Poslanci predpokladajú, že keď sa možnosť diétneho stravovania v školách viac spropaguje, počet stravníkov bude väčší.